Mandaryns voortaan 'n tweede taal in SA-skole | Maroela Media
Mandaryns sal voortaan as 'n opsionele tweede taal aan leerlinge van gr. 4 in Suid-Afrikaanse skole aangebied word.
Elijah Mhlanga, hoofdirekteur van kommunikasie by die departement van basiese onderwys, het aan Maroela Media bevestig dat dié verandering van Januarie geïmplementeer sal word en die besluit is reeds in die Staatskoerant gepubliseer.
Mhlanga voer aan dat Mandaryns in skole aangebied sal word wat die nodige hulpbronne tot hulle beskikking het. Skole wat nié die hulpbronne beskikbaar het nie, moet volgens Mhlanga nie bekommerd wees nie, aangesien die vak nie verpligtend is nie.
By navraag waar die onderwysers vir die taal afkomstig gaan wees, het Mhlanga gesê: "Skole wat dit kan bekostig sal die taal aanbied en dié wat nie onderwysers het nie, sal 'n plan maak, maar as hulle dit nie doen nie is dit steeds in orde. Daar is nie druk op enigiemand nie. Dit is die skole en ouers se prerogatief as hulle dit graag genoeg wil hê".